**PR.News *7 พฤศจิกายน 2561***

**บตท. รับชำระค่างวดบ้านผ่านโมบายแบงก์กิ้ง   
ตอบรับสังคมไร้เงินสดยุค 4.0 “Cashless Society”**

**บรรษัทตลาดรองสินเชื่อที่อยู่อาศัย ("บตท." หรือ "SMC") รัฐวิสาหกิจ สังกัดกระทรวงการคลัง ขยายช่องทาง  
รับชำระค่างวดบ้านให้กับลูกค้าที่ บตท. รับโอนมาจากธนาคาร หรือ สถาบันการเงินที่ปล่อยสินเชื่อใน  
ตลาดแรก เพียงสแกนบาร์โค้ด/ระบุเลขที่บัญชีเงินกู้ผ่านแอปพลิเคชันธนาคารบนมือถือ ก็สามารถชำระ  
ค่างวดบ้านโดยไม่ต้องใช้เงินสดและไม่เสียค่าธรรมเนียม**

**................................................................................................................................................................................................................................................................................................................................**

** นางวสุกานต์ วิศาลสวัสดิ์ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.)** เปิดเผยว่า “บตท. ได้เพิ่มช่องทางอำนวยความสะดวกแก่ลูกค้าสินเชื่อบ้านของ บตท. ในการชำระค่างวดบ้านผ่านโมบายแบงก์กิ้ง หรือ แอปพลิเคชันธนาคารบนมือถือต่างๆ แล้ว ได้แก่   
1. Krungthai NEXT ธนาคารกรุงไทย 2. K PLUS ธนาคารกสิกรไทย 3. Bualuang mBanking ธนาคารกรุงเทพ และ 4. SCB EASY ธนาคารไทยพาณิชย์ โดยลูกค้าสามารถสแกนบาร์โค้ด (Barcode) จากเอกสารการชำระเงินกู้ (Pay-in Slip) หรือระบุเลขที่บัญชีเงินกู้ผ่านแอปพลิเคชันของธนาคารนั้นๆ ก็สามารถชำระค่างวดบ้านได้ โดยไม่ต้องใช้เงินสดและไม่เสียค่าธรรมเนียมในการชำระค่างวดอีกด้วย”

นางวสุกานต์ กล่าวเสริมว่า “การเพิ่มช่องทางชำระค่างวดบ้านดังกล่าว เป็นการตอบสนองนโยบายสังคมไร้เงินสด “Cashless Society” ตามนโยบาย Thailand 4.0 ของรัฐบาล และเป็นอีกทางเลือกเพื่อให้ประชาชนเกิดความสะดวกสบายมากขึ้น บตท. เป็นตลาดรองสินเชื่อที่อยู่อาศัย ไม่ได้ทำหน้าที่ปล่อยสินเชื่อให้กับประชาชนโดยตรง แต่มีหน้าที่รับซื้อพอร์ตสินเชื่อบ้านที่เป็น **“หนี้ดี”** มาจากธนาคาร หรือสถาบันการเงิน แล้วนำไปผ่านกระบวนการ**แปลงสินทรัพย์เป็นหลักทรัพย์ (Securitization)** เพื่อระดมเงินจากตลาดทุน ดังนั้น บตท. จึงไม่มีสาขาย่อยเหมือนธนาคารทั่วไป เราจึงต้องทำงานร่วมกับตัวกลางในการรับชำระค่างวดจากลูกค้า โดย บตท. ให้ความสำคัญกับลูกค้าเป็นหลักเพื่อให้ได้รับบริการที่สะดวก รวดเร็ว และประหยัดค่าใช้จ่าย ทั้งนี้ ยังช่วยให้ประชาชนสามารถเข้าถึงบริการภาครัฐได้สะดวกรวดเร็วมากขึ้นด้วย”

ปัจจุบัน บตท. มีช่องทางการชำระค่างวดบ้านที่หลากหลายมากกว่า 10 ช่องทาง อาทิ การหักบัญชีเงินฝากธนาคาร, เคาน์เตอร์ธนาคาร, ที่ทำการไปรษณีย์, จุดชำระเงินเทสโก้โลตัส และ Mobile / Internet Banking ลูกค้าสามารถสอบถามข้อมูลเพิ่มเติมที่   
Contact Center โทร. 02-018-3636, ช่องทาง Online ที่ Facebook Fanpage **“บรรษัทตลาดรองสินเชื่อที่อยู่อาศัย SMC”** หรือกดเพิ่มเพื่อนทาง  
แอปพลิเคชันไลน์โดยพิมพ์ **“@smc.or.th”** รวมทั้งเว็บไซต์ www.smc.or.th

สื่อมวลชนต้องการข้อมูลเพิ่มเติม กรุณาติดต่อ

* ฝ่ายสื่อสารองค์กร บรรษัทตลาดรองสินเชื่อที่อยู่อาศัย (บตท.) โทร. 02-018-3666 ต่อ 3627

หรือ E-mail : chidkwan\_h@smc.or.th